**A gyakorlati oktatói képzés és vizsga**

Célja, hogy a gazdálkodó szervezeteknél dolgozó szakemberek szélesebb köre számára tegye lehetővé a tanulók képzéséhez célzottan szükséges ismeretek megszerzését és ennek révén a gyakorlati képzésbe történő bekapcsolódást. A korábbi szabályozás szerint ugyanis a feltételek két típusát kellett teljesíteni annak, aki egy iskolán kívüli gyakorlati képzőnél gyakorlati oktatóként kívánt tevékenykedni. Egyrészt megfelelő alap szakképesítéssel és gyakorlattal kellett rendelkeznie, és nem lehetett büntetett előéletű, illetőleg a gyakorlati oktatói tevékenységtől eltiltott. A másik feltétel csak a mesterszakmákat oktatókra vonatkozott, eszerint azokban a szakmákban, amelyek esetén a mesterkövetelmények kiadásra kerültek, csak mestercímmel bíró szakember lehet gyakorlatok oktató. E feltétel alól kivételeket fogalmaz meg a törvény (felsőfokú végzettség, 60. életév betöltése stb.)

A jogszabály-módosítás értelmében kamarai gyakorlati oktatói képzést és vizsgát kell majd főszabály szerint teljesíteni a gyakorlati oktatóknak, kivéve, ha valaki mestercímmel bír, vagy felsőfokú végzettséggel rendelkezik, illetve betöltötte a 60. életévét stb.

A kamarai gyakorlati oktatói képzés a gazdasági kamara által, az iskolai rendszerű szakképzésben gyakorlati képzést folytató szervezetnél kötelező szakmai gyakorlatukat töltő tanulókkal gyakorlati oktatóként foglalkozó, meghatározott szakképesítéssel és szakmai gyakorlattal rendelkező szakemberek számára szervezett képzés, amely a gazdasági kamara által szervezett, tanúsítvány kiadásával végződő vizsgával zárul.

A képzés során a leendő szakoktatók a tanulók gyakorlati képzéséhez és az oktatott szakképesítés komplex szakmai vizsgára történő gyakorlati felkészítéséhez szükséges alapvető adminisztrációs, pedagógiai, szociálpszichológiai és kommunikációs ismereteket sajátítanak el.

Bár a törvénymódosítás hatálybalépése 2018. január 1., a kamarai gyakorlati oktatói végzettség megléte – a jogszabály egyik átmeneti rendelkezés értelmében – először a 2019/2020-as tanévtől lesz követelmény. Mindez azt jelenti, hogy gyakorlati képzést folytató szervezetnél folyó gyakorlati képzésben gyakorlati oktatóként – azon szakképesítések tekintetében, amelyekben a mestervizsga követelményeit a szakképesítésért felelős miniszter nem adta ki – 2019. szeptember 1-jéig olyan személy is részt vehet, aki kamarai gyakorlati oktatói vizsgával nem rendelkezik. Természetesen az alapfeltételeknek ezen szakoktatónak addig is meg kell felelnie (szakmai végzettség, gyakorlat, büntetlen előélet, stb.). (Szt. 31. § (1) b) pont)

**A kamarai gyakorlati oktatói képzés és vizsgáztatás tartalomterve:**

**Képzés típusa:** Hatósági képzés

A felkészítés során a jelöltek részt vesznek egy **50 órás programon, ami két részből áll,** egy 25 órás elméleti alapozó képzésből, és egy 25 órás (3 napos) tréningből. Mindkét program akkreditált, beszámolóval és tanúsítvánnyal záruló képzés illetve tréning.

**A képzés megszervezése kapcsán három módozat közül lehet választani:**

* **Intenzív kurzus:** Az 50 órás képzés és ismeretszámonkérés 2 hét alatt kerül megszervezésre, lebonyolításra.
* **Klasszikus kurzus:** Az 50 órás képzés és ismeret-számonkérés 1 hónap alatt, egyéni ütemezés meghatározása mellett kerül megszervezésre, lebonyolításra.
* **Csoportigény szerint** meghatározott ütemezésben kialakított képzés.

**Az ismeretek számonkérése, vizsgakötelezettség:**

**Elmélet:** on-line vizsga

**Gyakorlat, tréning:** a jelöltek vizsgája új típusú, interaktív, szituációkra, önálló gondolkodás bemutatására, team munkára, ismeretközvetítési hatékonyságra és prezentációs készség bemutatására épülő kötelezettséget jelent.

**A kamarai gyakorlati oktatói képzésre jelentkezés befogadása:**

A gazdálkodó szervezet székhelye vagy telephelye szerint illetékes területi kereskedelmi és iparkamaránál.

A jelölt lakhelye szerinti illetékességgel rendelkező területi kereskedelmi és iparkamaránál.

**A kamarai gyakorlati oktatói képzésre jelentkezés módja finanszírozás szempontjából:**

* Önköltséges finanszírozásban
* NFA támogatás megpályázásával

**A 25 órás elméleti alapozó képzés tartalma**

* 5 óra pedagógiai alapismeretek
* 4 óra pedagógia alkalmazása, pedagógiai gyakorlat
* 4 óra pszichológiai, szociálpszichológiai alapismeretek, az érzelmi intelligencia alapjai
* 2 óra kommunikációs alapismeretek
* 6 óra a gyakorlati képzés menete, képzési program kidolgozása, szakmai és vizsgakövetelmények, módszerek- módszertan
* 4 óra kimeneti feltételek, gyakorlati vizsga, a képzés adminisztrációja

**25 órás (3 napos egybefüggő) érzelmi intelligencia tréning**

A tréning célja, hogy az oktató jelölt megismerje az érzelmi intelligencia elméleti alapjaira épülő különböző megközelítéseket. Az érzelmi intelligenciához kapcsolódó kompetenciák fejlesztésével a képzésben részt vevő megtanulja a különböző kommunikációs szituációkban való viselkedés módját, hogy hatékonyabban legyen képes együttműködni a diákokkal. A képzésben elsajátított ismeretek birtokában a résztvevő azonosulni tud a hétköznapi cselekmények hátterében meghúzódó lélektani és viselkedési motívumokkal. Képes lesz kontrollálni saját maga, valamint környezete gondolkodásmódját, viselkedését és hangulati zavarait adott szituációban, valamint képes lesz ezt hasznosítani a mindennapi gyakorlati képzés, a szakmai tudásanyag átadása során. Megtanulja, hogyan lehet időben felismerni a kialakuló konfliktushelyzeteket, azokat milyen módon tudják tisztázni. A program hozzásegíti a résztvevőket, hogy felismerjék és egyben kontrollálják érzéseiket, és másokat is tudjanak eredményesen motiválni.

Végső cél, hogy mindezek alapján tudják megtervezni gyakorlati oktatói tevékenységüket, hiteles, motivált, elkötelezett magatartásukkal értékes, szakmailag felkészült termelő réteget neveljenek ki a munkaerőpiacra, biztosítva ezzel a szakmák minőségi utánpótlását.

**A vonatkozó rendelkezés szövege:**

2. § 20a. kamarai gyakorlati oktatói képzés: a gazdasági kamara által, az iskolai rendszerű szakképzésben gyakorlati képzést folytató szervezetnél kötelező szakmai gyakorlatukat töltő tanulókkal gyakorlati oktatóként foglalkozó, meghatározott szakképesítéssel és szakmai gyakorlattal rendelkező szakemberek számára szervezett képzés;

20b. kamarai gyakorlati oktatói vizsga: a kamarai gyakorlati oktatói képzést lezáró, a gazdasági kamara által szervezett, tanúsítvány kiadásával záruló vizsga;

31. § (1) A gyakorlati képzést folytató szervezetnél folyó gyakorlati képzésben gyakorlati oktatóként olyan személy vehet részt, aki

b) rendelkezik kamarai gyakorlati oktatói vizsga letételét igazoló tanúsítvánnyal,

75. § (3) d) kidolgozza a kamarai gyakorlati oktatói képzés és vizsga - a tanulók gyakorlati képzéséhez és az oktatott szakképesítés megszerzésére irányuló komplex szakmai vizsgára történő gyakorlati felkészítéséhez szükséges alapvető adminisztrációs, pedagógiai, szociálpszichológiai és kommunikációs ismereteket tartalmazó - képzési- és vizsgakövetelményeit, amelyet a szakképzésért és felnőttképzésért felelős miniszter hagy jóvá, és

e) szervezi a kamarai gyakorlati oktatói képzést és vizsgát.

92/E. § (3) A gyakorlati képzést folytató szervezetnél folyó gyakorlati képzésben gyakorlati oktatóként - azon szakképesítések tekintetében, amelyekben a mestervizsga követelményeit a szakképesítésért felelős miniszter nem adta ki - 2019. szeptember 1-jéig olyan személy is részt vehet, aki kamarai gyakorlati oktatói vizsgával nem rendelkezik, de a 31. § (1) bekezdésében foglalt egyéb követelményeknek megfelel.